Aller jrluchtigeste forste, grosmechtige koning, besunder gnedige leue herre. Zo alz vns denne jwe konigliche genade hefft am negesten gerschreuen, dirmanende vnde tho gedechtnisse theende des bifredes vnde bestandes, de twischen jwer konige vnde vnsers gnedigesten heren konigliche genade etc. vnde beider lande gebede vnde vndirsaten jm zamer nestuorgangen alhir mit vns tor stede is gemaket vnd vorschreuet, welken bifrede juwe konigl. genade mit allen juwer genades vndirsaten volkamen hedden geholden vnde nach gentzlik holden willet, darouer dach Karl Knutzson van vns jn vnsen gebeden worde vpp geholden vnde geheget, de denne durch syne gewonlicke liste juwer genaden borch, Wieborch genant, entfremdet vnde affhendich gemaket hadde etc. alze denne juwer ge. bref mit anderen worden vnd artickelen clarlick uth wisset. So bidde wij juwe konigliche genade demodich weten, dat wy enzlike vnszes rades mit densoluen juwer genades bref to dem vorbenanten heren Karl ken Pulbizk gesant vnde em denn vorkundiget vnde apembaret hebben, de vns denne dat hogeste hee konde gesecht hefft vnde geczertificeret, dat he bynnenn sulkem bedeidingeden frede nijkeijne batschaff noch mit breffen, worden effte wercken jnt rick tho Sweden gehat hefft vnde ock dar nicht gedencket to senden, sundijr sijn toseggen vnde geloffnisse, dat hee bynnen dem bedeigingen frede vnde dewijle hee bij vns ijsz keyne anfaringe don wil noch to doen bestellen, volkamen wil holden, vnde ok van vorethnisse des slates Wijborch nij bestelleth nach gewust hadde; sunder hee hadde wal vornamen, dat deesolue borch van juwer konigliche genades brodigen knechten were affhendich gebracht, darto he doch jn keyner wisze jrkeyn besteltnisze gedan hadde; vnde wy ock van velen, de uth dem rike tho Sweden to vns syn gekamen, gehort hebben, dat in maten vorgerorth gescheen syn sulde, zo dat wij gentzliken vorhapen wij sulken bedeidingeden frede gantz genoch gedan hebben vnde ock nach vnuorrucket to holden gedencken, zo alz wij desz ock gentzliken getruwen ane twifel tho juwer konigliche genade, de welcke wij Gade etc. Actum in vigilia Mathie apostoli anno Domini lix.